"Tshika ku bebezela, u endla leswi ndzi ku lerisaka swona," ku kariha Mabasa. "Ndzi lava xiviko endzhaku ka tiawara timbirhi. Machovhani yena u tinyike nkarhi wo vulavulanyana, ngopfu-ngopfu leswi landzelaka, a byela ntshungu: "Ndza nkhensa loko mi ndzi xiximile hi ndlela leyi. Ndzi nkhensa na leswi mi ndzi navelelaka minkateko. Lexi ndzi lavaka ku xi tshikelela hi leswaku mi fanela ku tivonela leswaku matimba a ya ngheni etinhlokweni ta hina, hi pyopyiwa hi wona. Matimba ya hina a ya fanelangi ku endla leswaku van'wana va tsandzeka ku ya emahlweni ni mintirho ya vona. Hikokwalaho ndzi rhandzaka ku mi kombisa leswaku ku hlengeletana ka hina laha a ku le nawini, a ku na mpfumelelo. Hi pfale patu hinkwaro sweswi. Mimovha ya karhi ya hambukisiwa yi kombiwa mapatu man'wana. Ndza wu twisisa ntsako wa n'wina, kambe hi fanele ku va na vukheta etimhakeni to fana na leti. Hi nga khunguvanyisi van'wana hi ku tsaka ka hina. Hambiswiritano, ndza mi nkhensa hinkwenu. Mi famba kahle."